ΓΡΑΠΤΗ ΕΡΩΤΗΣΗ E-0642/97 υποβολή: Luciano Vecchi (PSE) προς την Επιτροπή (6 Μαρτίου 1997)

Θέμα: Εκμετάλλευση της εργασίας ανηλίκων

Εδώ και πολύν καιρό πολυάριθμα όργανα, οργανώσεις και ενώσεις καταγγέλλουν τη διάδοση της εκμετάλλευσης των παιδιών και νεαρών σε εργασίες συχνά επικίνδυνες και φθοροποιές, σε πολλές χώρες του κόσμου.

Συχνά τα παιδιά αποτελούν αντικείμενο άμεσης ή έμμεσης εκμετάλλευσης για λογαριασμό ευρωπαϊκών επιχειρήσεων σε τρίτες χώρες.

Ερωτάται η Επιτροπή:

1. Ποια μέτρα έχει λάβει ή προτίθεται να λάβει για την πρόληψη παρόμοιων μορφών εκμετάλλευσης της εργασίας ανηλίκων σε χώρες οι οποίες έχουν συμφωνίες συνεργασίας με την Ευρωπαϊκή Ένωση;

2. Σκοπεύει να προωθήσει θετικές δράσεις ώστε να θέσει τέλος στις πρακτικές αυτές;

3. Σκοπεύει να προωθήσει σε διεθνές επίπεδο την υιοθέτηση «κοινωνικών ρητρών» που θα εμποδίζουν την εκμετάλλευση των ανηλίκων σε τρίτες χώρες;

4. Σκοπεύει να προωθήσει την έγκριση κωδίκων δεοντολογίας για τις ευρωπαϊκές επιχειρήσεις που δρουν σε τρίτες χώρες, ώστε να εμποδίσει την εκμετάλλευση της εργασίας ανηλίκων;

Απάντηση του Sir Leon Brittan εξ ονόματος της Επιτροπής (14 Απριλίού 1997)

Ο σεβασμός και η προώθηση των αρχών σχετικά με τα δικαιώματα του ανθρώπου και τη δημοκρατία περιλαμβάνονται στους γενικούς στόχους της εξωτερικής πολιτικής της Κοινότητας, τόσο σε διμερές, όσο και σε πολυμερές επίπεδο.

Σε διμερές επίπεδο, οι συμφωνίες τις οποίες σύναψε η Κοινότητα με τρίτες χώρες, προβλέπουν συνεργασία στον οικονομικό και κοινωνικό τομέα, έτσι ώστε χάρη στην παροχή οικονομικής βοήθειας να επιχειρείται η κατάργηση της εργασίας των ανηλίκων, κυρίως με την προώθηση εκπαιδευτικών προγραμμάτων. Τα εν λόγω προγράμματα, τα οποία οργανώνονται και χρηματοδοτούνται σε συνεργασία με άλλους φορείς (Διεθνής Τράπεζα, Διεθνής Οργάνωση Εργασίας (ΔΟΕ)), αφορούν ενδεχομένως κατασκευή σχολείων, παροχή επαγγελματικής κατάρτισης και εκπαίδευσης. Επίσης, βάσει των υποχρεώσεων που έχουν αναληφθεί μετά τη Συνάντηση Κορυφής σε παγκόσμιο επίπεδο, η Κοινότητα εξετάζει τη δυνατότητα να περιληφθεί στις διμερείς συμφωνίες αναφορά στην ανάγκη σεβασμού των βασικών κανόνων όσον αφορά τα θέματα εργασίας και κατάργησης της εκμετάλλευσης της εργασίας των ανηλίκων.

Ανεξάρτητα από τα προαναφερόμενα, το νέο σχήμα των γενικευμένων δασμολογικών προτιμήσεων ((Κανονισμοί του Συμβουλίου (ΕΚ) αριθ. 3281/94 (Βιομηχανικό σκέλος και (ΕΚ) αριθ. 1256/96 (γεωργικό σκέλος), ΕΕ, αριθ. L 348 της 31.12.1994, και ΕΕ αριθ. L 160 της 29.06.1996. )) προβλέπει ρήτρες παρακίνησης βάσει των οποίων δύνανται να χορηγηθούν συμπληρωματικές προτιμήσεις κατόπιν αιτήσεων, στα αναπτυσσόμενα κράτη τα οποία εφαρμόζουν στην πράξη τις συμφωνίες της ΔΟΕ σε θέματα απασχόλησης ανηλίκων και συνδικαλιστικής ελευθερίας. Επιπλέον, το νέο σχήμα καθιστά δυνατή την προσωρινή, μερική ή ολική κατάργηση του ευεργετικού καθεστώτος για τα κράτη τα οποία εφαρμόζουν τις πλέον υποβαθμισμένες μορφές εργασίας των ανηλίκων, δηλαδή τη σκλαβιά ή την εξαναγκαστική εργασία.

Σε διεθνές επίπεδο, η Κοινότητα και τα κράτη μέλη της στηρίζουν εμπράκτως τις εργασίες της ΔΟΕ, ιδίως αυτές που άπτονται του θέματος της εργασίας των ανηλίκων. Για το σκοπό αυτό, η ΔΟΕ έχει στόχο να ετοιμάσει το 1999 συμφωνία και σύσταση με τις οποίες θα απαγορεύεται πλήρως και ανεξαίρετα κάθε μορφή ακραίας εκμετάλλευσης της εργασίας των ανηλίκων.

Εξάλλου, η Επιτροπή ετάχθη, στην τελευταία ανακοίνωσή της στο Συμβούλιο υπέρ της έναρξης συζητήσεων σε πολυμερές επίπεδο όσον αφορά τις σχέσεις μεταξύ εργασίας και εμπορίου. Δεδομένης της ευαισθησίας των αναπτυσσόμενων χωρών, ο Παγκόσμιος Οργανισμός Εμπορίου (ΠΟΕ), δεν προέβη στη σύσταση ομάδας εργασίας επί του θέματος αυτού. Ωστόσο, κατά τη διάσκεψη του ΠΟΕ στη Σιγκαπούρη, οι υπουργοί επανέλαβαν την υποχρέωση που ανέλαβαν να στηρίξουν το σεβασμό των βασικών συμφωνιών σε θέματα κανόνων εργασίας και των δικαιωμάτων του ανθρώπου, την εξέχουσα θέση της ΔΟΕ σχετικά με τους κανόνες εργασίας και την ανάγκη συνεργασίας μεταξύ ΠΟΕ και ΔΟΕ.

Η αρχή της θέσπισης κωδικών δεοντολογίας από τις διεθνείς εταιρίες περιλαμβάνεται, ήδη σε γενικό επίπεδο ως θέμα προς εξέταση κατά τις εργασίες του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τις επενδύσεις, καθώς και στο πλαίσιο των εργασιών της ΔΟΕ σχετικά με τον σεβασμό των συμφωνιών για τους κανόνες εργασίας, αρχή με την οποία συμφωνεί πλήρως η Κοινότητα.